b'\n_START_ARTICLE_\nMary Whitehouse\n_START_PARAGRAPH_\nMary Whitehouse CBE (13. kes\xc3\xa4kuuta 1910 Nuneaton, Englanti, Yhdistynyt kuningaskunta \xe2\x80\x93 23. marraskuuta 2001 Colchester, Englanti, Yhdistynyt kuningaskunta) oli brittil\xc3\xa4inen aktivisti, joka kampanjoi kristillisen moraalin ja s\xc3\xa4\xc3\xa4dyllisyyden puolesta._NEWLINE_Vuonna 1964 Whitehouse j\xc3\xa4rjesti yst\xc3\xa4v\xc3\xa4ns\xc3\xa4 kanssa "Clean Up TV" -kampanjan, josta kehittyi seuraavana vuonna National Viewers\' and Listeners\' Association -j\xc3\xa4rjest\xc3\xb6 (tunnetaan nyky\xc3\xa4\xc3\xa4n nimell\xc3\xa4 Mediawatch-uk). Televisioyhti\xc3\xb6 BBC oli 1960-luvulla Whitehousen kritiikin p\xc3\xa4\xc3\xa4asiallinen kohde. NVLA:n mukaan vapaamielinen yhteiskunta oli vahingollinen kansakunnan moraalille, joten j\xc3\xa4rjest\xc3\xb6 jatkoi toimiaan edelleen 1970-luvulla, jolloin se kampanjoi pitk\xc3\xa4\xc3\xa4n televisiosarja Doctor Whota vastaan. J\xc3\xa4rjest\xc3\xb6 onnistui saamaan Stanley Kubrickin elokuvan Kellopeliappelsiini pois teatterilevityksest\xc3\xa4._NEWLINE_Whitehouse taisteli moraalin puolesta my\xc3\xb6s televisio- ja elokuva-alan ulkopuolella. NLVA haastoi Gay News -lehden oikeuteen jumalanpilkasta, kun se oli julkaissut runon The Love That Dares Speak Its Name. NLVA voitti jutun oikeudessa \xc3\xa4\xc3\xa4nin 10\xe2\x80\x932. Whitehouse haastoi henkil\xc3\xb6kohtaisesti vuonna 1982 Britannian kansallisteatterin sen n\xc3\xa4ytelm\xc3\xa4n Romans in Britain homoraiskauskohtauksen takia. Whitehouse oli jo voittamassa tapausta, mutta veti kuitenkin haasteensa lopulta pois._NEWLINE_Broadcasting Standards Council perustettiin vuonna 1988, ja Whitehousen merkityksen sen perustamiseen my\xc3\xb6nsi BSC:n ensimm\xc3\xa4inen puheenjohtaja William Rees-Mogg. Whitehouse j\xc3\xa4i virallisesti el\xc3\xa4kkeelle vuonna 1994, ja h\xc3\xa4n kuoli pitk\xc3\xa4aikaisen sairauden j\xc3\xa4lkeen colchesterilaisessa hoitokodissa vuonna 2001._NEWLINE_Whitehouse joutui kampanjoidensa takia my\xc3\xb6s populaarikulttuurin kohteeksi. Vuonna 1989 BBC:ll\xc3\xa4 alkoi komediasarja The Mary Whitehouse Experience, jonka huumori suuntautui Whitehousen ylimieliseen moraaliin. Pink Floyd k\xc3\xa4sitteli Whitehousea s\xc3\xa4keen verran kappaleessaan "Pigs (Three Different Ones)". My\xc3\xb6s Deep Purple kritisoi Whitehousea biisiss\xc3\xa4\xc3\xa4n Mary Long, albumilla Who Do We Think We Are,1973).'